बाद में वह गुप्तचरी धर्मवती के पास गई। उसने उसे भी भोजन आदि सुविधाएँ दिलाईं। परंतु उसने देखा कि धर्मवती रात-दिन रोती रहती है। गुप्तचरी ने कहा- बहन! तुम क्यों रोती रहती हो? यदि खानपान आदि में कोई कमी हो तो बताओ, मैं अभी पूरा किये देती हूँ।’ धर्मवती ने कहा- ‘बहन! बहुत दिनों की प्रतीक्षा के बाद पुत्र का मुख देखा था। पुत्र होते ही पंद्रह दिन बाद इसका पिता परलोक सिधार गया। अब पुत्र भी परलोक जा रहा है। अब तो मेरे सामने अंधेरा-ही-अंधेरा है। ऐसा जान पड़ता है कि पुत्र की लाश और मेरी लाश एक ही चिता पर साथ-साथ जलाई जायेगी।’ गुप्तचरी ने यह समाचार भी राजा को दे दिया।